《早朝》
明代·郭槃

璇枢河影尚稀微，禁篽钟声达曙晖。三极殿前云五色，万年枝上凤双飞。

宫花荏苒团华盖，御柳招摇拂翠旗。好向彤墀敷礼乐，太平天子正垂衣。

作者简介：郭槃（?—一五九五），字乐周。南海人。棐弟。明世宗嘉靖四十年（一五六一）举人。授岳州府同知，寻改官延平，复移知桂阳州。明神宗万历二十三年劳瘁而卒。著有《明霞桂华稿》。清温汝能《粤东诗海》卷三○、清道光《广东通志》卷二七九有传。